Κορίτσια για φίλημα

Το Κορίτσια για φίλημα είναι ελληνική μουσική κωμική ταινία της Φίνος Φιλμ, που γυρίστηκε το 1964, σε σενάριο και σκηνοθεσία Γιάννη Δαλιανίδη. Έκανε πρεμιέρα στις αρχές του 1965 και ήταν η πρώτη έγχρωμη ελληνική ταινία με στερεοφωνικό ήχο.

 Πλοκή 

Η Ρένα Ελευθερίου (Ρένα Βλαχοπούλου), διευθύντρια ενός ελληνικού τουριστικού γραφείου στη Νέα Υόρκη, έρχεται για διακοπές στην Ελλάδα, ακολουθούμενη από την ομορφούλα ανιψιά της, Τζένη (Ζωή Λάσκαρη), και τον Ελληνοαμερικανό Τζιμ Πάπας (Γιάννης Βογιατζής). Ο αδελφός της (Περικλής Χριστοφορίδης) χρειάζεται κάποια κεφάλαια για να εκμεταλλευθεί το ιαματικό νερό που βρέθηκε σε ένα κτήμα της γυναίκας του. Θέλοντας να τον βοηθήσει, η Ρένα τρέχει στη Ρόδο για να συναντήσει έναν επιχειρηματία που μπορεί να συνδράμει οικονομικά, τον Πέτρο Ράμογλου (Γιώργος Γαβριηλίδης). Ο υιός Ράμογλου, Ανδρέας (Ανδρέας Ντούζος), και ο φίλος του, Κώστας Καλιακούδας (Κώστας Βουτσάς), ενδιαφέρονται να μπουν στο καλλιτεχνικό στερέωμα, ξετρελαίνονται με την Τζένη και αποφασίζουν να την κατακτήσουν αλλάζοντας ρόλους. Ο Ανδρέας, παριστάνοντας τον φτωχό Κώστα, καταφέρνει να γοητεύσει την κοπέλα, ενώ ο Κώστας, παριστάνοντας τον πλούσιο Ανδρέα, γνωρίζει την Έφη Ράμογλου (Χλόη Λιάσκου) που φτάνει στο νησί με τον πατέρα της.

Η πλαστοπροσωπία δημιουργεί πολλούς μπελάδες, οι οποίοι μεγαλώνουν με την ξαφνική άφιξη της θεατρίνας φιλενάδας του Ανδρέα, της Μάρθας (Μάρθα Καραγιάννη). Ο Ανδρέας και η Τζένη το σκάνε για την Ύδρα, αλλά η Μάρθα βρίσκεται στο κατόπι τους, θέλοντας να τα φανερώσει όλα στην κοπέλα. Αυτό ακριβώς γίνεται και φυσικά ακολουθεί θύελλα. Παρά ταύτα, ο Ανδρέας κατορθώνει με την επιμονή του να ξανακερδίσει την Τζένη, ενώ η Μάρθα συνδέεται με έναν σκηνοθέτη του κινηματογράφου, τον Πολ (Γιώργος Βρασιβανόπουλος), που της δίνει τον πρωταγωνιστικό ρόλο στο νέο του μιούζικαλ. Όσο για τη Ρένα, για χάρη της οποίας ο Ράμογλου δέχτηκε να χρηματοδοτήσει τον αδελφό της, υποκύπτει τελικά στο αφόρητο φλερτ του Πάπας.

Διανομή ρόλων
Ζωή Λάσκαρη - Τζένη
Ρένα Βλαχοπούλου - Ρένα Ελευθερίου
Μάρθα Καραγιάννη - Μάρθα
Χλόη Λιάσκου - Έφη Ράμογλου
Κώστας Βουτσάς - Κώστας Καλιακούδας
Ανδρέας Ντούζος - Ανδρέας Ράμογλου
Γιάννης Βογιατζής - Τζιμ Πάπας
Αλέκος Τζανετάκος - Αλέκος Γρηγοριάδης
Γιώργος Γαβριηλίδης - Πέτρος Ράμογλου
Γιώργος Βρασιβανόπουλος - Πολ, σκηνοθέτης
Άγγελος Μαυρόπουλος - "πρόεδρος δικαστηρίου"
Περικλής Χριστοφορίδης - Γιώργος Ελευθερίου, αδελφός Ρένας
Νίκος Παπαναστασίου - βοηθός σκηνοθέτη
Ειρήνη Κουμαριανού - συγγενής Ρένας

 Παραγωγή 
Η ταινία γυρίστηκε σε σινεμασκόπ.  Αποτελεί την πρώτη ελληνική ταινία με στερεοφωνικό ήχο, η οποία προβλήθηκε στερεοφωνικά μόνο στο «Αττικόν», την μοναδική τότε αίθουσα με την ανάλογη τεχνική υποδομή. «Φιλοποίμην Φίνος», βιογραφικό στον ιστότοπο SanSimera.gr. Γυρίσματα της ταινίας πραγματοποιήθηκαν στην Αθήνα, τη Ρόδο και την Ύδρα, ενώ ένα πλάνο γυρίστηκε στη Νέα Υόρκη. 
Η ταινία κυκλοφόρησε στις κινηματογραφικές αίθουσες στις 25 Ιανουαρίου 1965. Κόβοντας 619.236 εισιτήρια, κατατάχθηκε στην 1η θέση ανάμεσα σε 93 ταινίες της ίδιας σεζόν. Κυκλοφόρησε και με τη μορφή DVD στις 11 Απριλίου 2006. 
Στην ταινία, ακούγεται η περίφημη ατάκα «Έχω και κότερο, πάμε μια βόλτα;» του Κώστα Βουτσά.

 Παραπομπές 

Εξωτερικοί σύνδεσμοι

Κορίτσια για φίλημα, στον ιστότοπο της Φίνος Φιλμ
Κορίτσια για φίλημα, στον ιστότοπο της Internet Movie Database .

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1965
Κατηγορία:Ελληνικές μουσικές κωμικές ταινίες
Κατηγορία:Ταινίες σε σκηνοθεσία Γιάννη Δαλιανίδη
Κατηγορία:Ταινίες σε σενάριο Γιάννη Δαλιανίδη
Κατηγορία:Ταινίες με μουσική σύνθεση Μίμη Πλέσσα
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ